ጠቅላይ ሚኒስትር ኃይለማርያም ደሳለኝ በሩዋንዳ ይፋዊ የስራ ጉብኝት እያካሄዱ ናቸው
ጠቅላይ ሚኒስትሩ ሩዋንዳ ኪጋሊ ዓለም አቀፍ አውሮፕላን ማረፊያ ሲደርሱ የአገሪቱ ፕሬዚዳንት ፖል ካጋሚን ጨምሮ ከፍተኛ የመንግስት ባለስልጣናት አቀባበል አድርገውላቸዋል።በአውሮፕላን ማረፊያው የሩዋንዳ መከላከያ ሰራዊት የክብር ዘብም የክብር አቀባበል አድርጎላቸዋል።ሁለቱ መሪዎች በሶስት ቀናት ቆይታቸው በሁለትዮሽ፣ አካባቢያዊ፣ አህጉራዊ እና ዓለም አቀፋዊ ጉዳዮች ላይ ውይይት ያደርጋሉ ተብሎም ይጠበቃል።ከሁለትዮሽ ውይይቱ በኋላም በሁለተኛው የአገራቱ የሚኒስትሮች ኮሚሽን ስብሰባ ላይ የተረቀቁ የተለያዩ ስምምነቶችን ይፈራረማሉ ተብሏል።ስምምንቶቹ የጠነከረውን የሁለቱን አገራት ግንኙነት ወደተሻለ ምእራፍ የሚያሸጋግሩም እንደሚሆኑ ነው የኢፌዴሪ የውጭ ጉዳይ ሚኒስቴር ያስታወቀው።ጠቅላይ ሚኒስትር ኃይለማርያም በነገው እለትም በኪጋሊ አዲስ የተከፈተውን የኢትዮጵያ ኤምባሲ በይፋ መርቀው ስራ ያስጀምራሉ-(ኤፍ ቢ ሲ) ።ጠቅላይ ሚኒስትር ኃይለማርያም በዕለቱ ‘ርዋማጋና ዲስትሪክት’ በመገኘት ንቴቤ የተቀናጀ ልማት መርሃ ግብር ሞዴል ዘመናዊ መንደርን ጎብኝተዋል።ዘመናዊ መንደሩ የተገነባው ችግረኞች የነበሩ አባወራና እማወራዎችን በማሰባሰብና በማሳመን በአንድ መንደር እንዲኖሩ ለማድረግና የአኗኗር ዘይቤያቸውን ለመቀየር ነው።እነዚህ ቤተሰቦች ቀደም ሲል በተበታተነና ለማኅበራዊ ትስስራቸው አስቸጋሪ በሆነ መንገድ ይኖሩ እንደነበር በወቅቱ ከተደረገው ገለጻ መረዳት ተችሏል።በተለይም የሩዋንዳ መንግስት ንቅናቄ ፈጥሮ ሕዝቡን በተደራጀ መንገድ በልማት ለማሳተፍ አስቸጋሪ እንደነበር ነው የተጠቆመው።በአሁኑ ወቅት የአካባቢው ሴቶች ላሞችን በማርባት ከወተት ከሚያገኙት ጥቅም በተጨማሪ ለአካባቢ ተስማሚ የሆነ ባዮ ጋዝ በማምረት ደን ከማውደም ተቆጥበዋል ነው የተባለው።በዘመናዊ መንደሩ 204 ቤቶች የሚገኙ ሲሆን 722 ሰዎች እንደሚኖሩበት ተገልጿል።መርሃ ግብሩ ሲተገበር የሩዋንዳ መንግስት መሬት፣ ፋይናንስና ግብዓት ሲያቀርብ፤ ሕዝቡ ደግሞ በግንባታው ሂደት በቀጥታ ተሳትፏል።ዘመናዊ መንደሩ የውሃና የኤሌክትሪክ ኃይል አቅርቦት የተሟላለት ነው።በተጨማሪም በመንደሩ ትምህርት ቤትና ጤና ጣቢያ እንዲሁም የአስተዳደር ቢሮዎች ተከፍተዋል።የዚህ ዓይነቱን ዘመናዊ መንደር ግንባታ በመላ አገሪቷ ለማካሄድም እቅድ ተይዟል።ሁለቱ አገሮች ቀደም ባሉት ቀናት ባካሄዱት ሁለተኛው ዙር የኢትዮጵያ-ሩዋንዳ የጋራ ኮሚሽን ስብሰባ አዳዲስ የትብብር መስኮችን በመጨመር ግንኙነታቸውን ለማጠናከር መስማማታቸው ታውቋል።ከስምምነቶቹ መካከል የትምህርትና የቱሪዝም መስኮች ተጠቃሽ ናቸው።አገራቱ በመከላከያ፣ በአቪዬሽንና በአቅም ግንባታ መስኮች ጠንካራ ግንኙነት እንዳላቸው ይታወቃል።ዛሬ በሁለቱ አገሮች መካከል የሁለትዮሽ ግንኙነት ውይይት የሚካሄድ ሲሆን፤ 10 ስምምነቶችን ይፈራረማሉ ተብሎም ይጠበቃል- (ኤዜአ) ። 